སྒྲུང་ནང་གི་མི་སྣ་གཙོ་བོ་ལ་མཚོན་ན།སད་པ་ནི་དངོས་ཡོད་འཚོ་བ་ཡིན་ཡང་།སད་པས་ཁོའི་མི་ཡུལ་དུ་གསོན་པའི་འདོད་བློ་སྐོང་མི་ཐུབ་ཅིང་།སད་པས་ཁོའི་དངོས་ཡོད་འཚོ་བའི་རང་བརྩི་གོང་དུ་སྤོར་མི་ཐུབ།ད་རུང་སད་པས་ཁོས་ཕུགས་བསམ་དོར་བའི་ཕམ་ཁ་དེ་དག་གིས་བསྐྱེད་པའི་ན་ཟུག་མྱོང་དགོས་ཤིང་།སད་པས་ཕ་ཡུལ་གྱི་ཁྱིམ་མིས་བཅིངས་བའི་རེ་འདུན་མང་པོ་ལ་མཚོན་ཆ་ཀླན་ནས་རང་གིས་རང་ཉིད་ལ་ཐེངས་མང་གཞུ་དགོས།དེ་བས།མ་སད་ན་དེ་ཚོ་ཡོད་ཚད་དང་ཁ་འབྲལ་ལ།མ་སད་ན་རྨི་ལམ་དང་དབང་རྩས་སྦྱིན་པའི་བདེ་བ་འདྲ་མིན་ཆུ་ཀློང་བརྡོལ་བ་བཞིན་ཁོའི་སྟོང་བསམ་གྱི་ཡི་གར་ཡང་ཡང་འཐིམ་ཡོང་བས།མ་སད་ན་ཁོའི་མི་ཚེ་ནི་བདེ་བ་ལོག་ལོག་ཅིག་ཡིན་ལ།མ་སད་ན་ཁོའི་མི་ཚེ་ནི་འདོད་དོན་སྣ་ཚོགས་ཀྱིས་བསྐྲུན་པའི་ཞིང་ཁམས་ཤིག་ཡིན།